CELEX: 32016D1887
Language: bg
Date: 2016-10-24 00:00:00
Title: Решение за изпълнение (ЕС) 2016/1887 на Комисията от 24 октомври 2016 година за установяване на стандартни изисквания за представяне от държавите членки на заявления, доклади и заявки за плащане по програми за наблюдение в областта на здравето на растенията (нотифицирано под номер С(2016) 6704) (Текст от значение за ЕИП)

26.10.2016   
            
            
               BG
            
            
               Официален вестник на Европейския съюз
            
            
               L 291/15
            
         РЕШЕНИЕ ЗА ИЗПЪЛНЕНИЕ (ЕС) 2016/1887 НА КОМИСИЯТА
   от 24 октомври 2016 година
   за установяване на стандартни изисквания за представяне от държавите членки на заявления, доклади и заявки за плащане по програми за наблюдение в областта на здравето на растенията
   
      
         (нотифицирано под номер С(2016) 6704)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 652/2014 на Европейския парламент и на Съвета от 15 май 2014 г. за установяване на разпоредби за управлението на разходите, свързани с хранителната верига, здравеопазването на животните и хуманното отношение към тях, здравето на растенията и растителния репродуктивен материал, за изменение на директиви 98/56/ЕО, 2000/29/ЕО и 2008/90/ЕО на Съвета, на регламенти (ЕО) № 178/2002, (ЕО) № 882/2004 и (ЕО) № 396/2005 на Европейския парламент и на Съвета, на Директива 2009/128/ЕО на Европейския парламент и на Съвета и на Регламент (ЕО) № 1107/2009 на Европейския парламент и на Съвета и за отмяна на решения 66/399/ЕИО, 76/894/ЕИО и 2009/470/ЕО на Съвета (1), и по-специално член 36, параграф 5 от него,
   като има предвид, че:
   
               (1)
            
            
               С Регламент (ЕС) № 652/2014 се установяват, наред с другото, разпоредби за управлението на разходите, свързани със здравето на растенията и растителния репродуктивен материал, и изисквания във връзка с представянето и съдържанието на националните програми относно наличието на вредители („програми за наблюдение“).
            
         
               (2)
            
            
               В член 21, параграф 1 от Регламент (ЕС) № 652/2014 се предвижда най-късно до 31 май всяка година държавите членки да представят на Комисията започващите през следващата година програми за наблюдение, за които те искат да кандидатстват за отпускане на безвъзмездни средства.
            
         
               (3)
            
            
               В член 23 от Регламент (ЕС) № 652/2014 се предвижда, че всяка година най-късно до 30 април и за всяка одобрена годишна или многогодишна програма държавите членки представят на Комисията годишен подробен технически и финансов доклад, който обхваща предходната година. В него се предвижда също, че всяка година най-късно до 31 август държавите членки представят на Комисията междинен финансов доклад за всяка одобрена национална програма.
            
         
               (4)
            
            
               В член 24 от Регламент (ЕС) № 652/2014 се предвижда, че всяка година най-късно до 30 април за всяка одобрена програма за наблюдение държавите членки подават до Комисията заявка за плащане във връзка с програмите, изпълнени през предходната година.
            
         
               (5)
            
            
               След приемането на Регламент (ЕС) № 652/2014 следва да бъдат установени стандартни изисквания относно съдържанието и представянето от държавите членки на националните програми за наблюдение, както са определени в член 21 от посочения регламент.
            
         
               (6)
            
            
               Освен това следва да бъдат установени стандартни изисквания относно съдържанието на междинните и окончателните доклади, включително заявките за плащане, след изпълнението на програма за наблюдение, както са определени в членове 23 и 24 от Регламент (ЕС) № 652/2014.
            
         
               (7)
            
            
               С оглед на придържането към променящото се законодателство на Съюза електронните стандартни образци за заявленията, за междинните и окончателните доклади, включително заявките за плащане, ще бъдат предоставени онлайн на уебсайта на Комисията и следва да се използват за програмите за наблюдение, за да се улесни внасянето на необходими изменения или включването на допълнителна информация. Комисията ще информира държавите членки и ще обсъжда с тях всички необходими изменения в електронните стандартни образци в рамките на Постоянния комитет по растенията, животните, храните и фуражите. Електронните стандартни образци ще бъдат на разположение на уебсайта на Комисията най-късно през първата седмица на март (за окончателните доклади и заявките за плащане), през първата седмица на април (за заявленията) и през първата седмица на юли (за междинния доклад) на съответната година.
            
         
               (8)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Настоящото решение се отнася до стандартните изисквания за представяне на заявления за безвъзмездни средства, на доклади и на заявки за плащане по годишните и многогодишните програми за наблюдение, които се провеждат от държавите членки във връзка с наличието на вредители по растенията или растителните продукти („вредители“) и отговарят на условията, предвидени в член 19 от Регламент (ЕС) № 652/2014.
   Член 2
   Програмите за наблюдение, посочени в член 21, параграф 1 от Регламент (ЕС) № 652/2014, се представят онлайн, като се използва съответният електронен образец, посочен в приложение I.
   Член 3
   Междинните финансови доклади, посочени в член 23 от Регламент (ЕС) № 652/2014, се подават онлайн, като се използва съответният електронен образец, посочен в приложение II.
   Член 4
   Годишните подробни технически и финансови доклади, посочени в член 23 от Регламент (ЕС) № 652/2014, както и заявките за плащане, посочени в член 24 от същия регламент, се подават онлайн, като се използват съответните електронни образци, посочени в приложение III.
   Член 5
   Настоящото решение се прилага по отношение на представянето на програмите за наблюдение, посочени в член 2, и подаването на докладите, посочени в членове 3 и 4, считано от 1 януари 2017 г.
   Член 6
   Адресати на настоящото решение са държавите членки.
   
      Съставено в Брюксел на 24 октомври 2016 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 189, 27.6.2014 г., стр. 1.
   
      ПРИЛОЖЕНИЕ I
      Специфичният образец, който трябва да се използва за представяне на заявленията за годишни и многогодишни национални програми за наблюдение, посочени в член 2, е достъпен на уебсайта на ГД „Здравеопазване и безопасност на храните“: http://ec.europa.eu/dgs/health_food-safety/funding/cff/plant_health/survey-programmes_en.htm, в раздел 2. Templates for submission of survey programmes (Образци за представяне на програми за наблюдение), рубрика 1. Application tool for Survey programmes for pests (Инструмент за подаване на заявления във връзка с програми за наблюдение за вредители).
   
   
      ПРИЛОЖЕНИЕ II
      Специфичният образец, който трябва да се използва за подаване на междинните доклади за одобрени програми за наблюдение, посочени в член 3, е достъпен на уебсайта на ГД „Здравеопазване и безопасност на храните“: http://ec.europa.eu/dgs/health_food-safety/funding/cff/plant_health/survey-programmes_en.htm, в раздел 3. Templates for reporting (Образци за докладване), рубрика 2. Financial intermediate report (Финансов междинен доклад).
   
   
      ПРИЛОЖЕНИЕ III
      Специфичният образец, който трябва да се използва за подаване на окончателните годишни доклади (включително заявките за плащане) за одобрени програми за наблюдение, посочени в член 4, е достъпен на уебсайта на ГД „Здравеопазване и безопасност на храните“: http://ec.europa.eu/dgs/health_food-safety/funding/cff/plant_health/survey-programmes_en.htm, в раздел 3. Templates for reporting (Образци за докладване), рубрика 1. Final annual technical and financial report (Окончателен годишен технически и финансов доклад).